b"\n_START_ARTICLE_\nPergam\xc3\xad\n_START_PARAGRAPH_\nEl pergam\xc3\xad \xc3\xa9s un material fet a partir de la pell de vaca, ovella, cabra polida especialment per a poder escriure-hi a sobre. La pell segueix un proc\xc3\xa9s d'eliminaci\xc3\xb3 del p\xc3\xa8l, adobat i estirament per tal d'aconseguir les l\xc3\xa0mines amb les que s'elaboraven els llibres o els rotlles a l'Edat Antiga i l'Edat Mitjana. Fou el principal material sobre el que s'elaboraven documents a l'Europa Occidental fins a l'arribada i popularitzaci\xc3\xb3 del paper. Era una mat\xc3\xa8ria s\xc3\xb2lida i flexible que permetia esborrar rascant f\xc3\xa0cilment el que hi havia escrit._NEWLINE_L'origen del seu nom \xc3\xa9s la ciutat de P\xc3\xa8rgam, on hi havia una gran producci\xc3\xb3 de qualitat d'aquest material. La tradici\xc3\xb3 recollida per Plini a la Hist\xc3\xb2ria Natural (xiii.21), segons un relat atribu\xc3\xaft a Varr\xc3\xb3 diu que el pergam\xc3\xad fou introdu\xc3\xaft a P\xc3\xa8rgam sota patronatge d'\xc3\x88umenes II, ja que Ptolemeu V havia limitat les exportacions de papir cap a aquell pa\xc3\xads per temen\xc3\xa7a que la biblioteca d'aquesta ciutat rivalitz\xc3\xa9s amb la Biblioteca d'Alexandria._NEWLINE_Segons afirma un c\xc3\xb2dex de la ciutat de Lucca del segle VIII, l'elaboraci\xc3\xb3 consistia a posar les pells en cal\xc3\xa7 viva durant tres dies, despr\xc3\xa9s s'esbandia amb aigua i es rascaven les dues cares per a retirar les restes de p\xc3\xa8ls i carn que encara hi restessin adherides. Un cop sec es solia tenyir i l'escriba, un cop l'adquiria, el tallava a la mida adequada i l'acaba de polir i reparar els defectes._NEWLINE_Durant l'Edat Mitjana \xc3\xa9s el suport m\xc3\xa9s utilitzat a tota Europa fins que el paper li roba la import\xc3\xa0ncia, ja que \xc3\xa9s molt m\xc3\xa9s barat i f\xc3\xa0cil de produir.\n_START_SECTION_\nProc\xc3\xa9s de creaci\xc3\xb3\n_START_PARAGRAPH_\nEs confeccionava amb les pells de diferents animals joves, ja que facilita el proc\xc3\xa9s de creaci\xc3\xb3. \xc3\x89s anomenat pergam\xc3\xad verge, a partir d'animals nounats._NEWLINE_Las pells es preparaven en una barreja d'aigua i cal\xc3\xa7 durant uns dies, despr\xc3\xa9s, mitjan\xc3\xa7ant un ganivet molt afilat (rasorius) s'eliminava el greix i el p\xc3\xa8l, i es polia amb pedra tosca. A continuaci\xc3\xb3, es tornava a rentar per tal d'eliminar totalment la cal\xc3\xa7 i es posava a assecar i es tensaven en un bastidor._NEWLINE_Despr\xc3\xa9s es tallaven per retirar la pell sobrant i fer els folis, intentant que les dues cares del pergam\xc3\xad quedessin iguals, ja que la part de la carn \xc3\xa9s molt m\xc3\xa9s blanca que la del p\xc3\xa8l._NEWLINE_Finalment, es tractava amb una barreja de guix i altres subst\xc3\xa0ncies per tal de crear la imprimaci\xc3\xb3 i s'hi pogu\xc3\xa9s escriure."